Poštovani,24.01.2017 15,20h

Kao zainteresovano lice u otvorenom postupku javne nabavke usluga - Izrada informacionog sistema preduzeća br. 02-37/46-2016-JP31 ukazujemo da je vaša konkursna dokumentacija gotovo identična konkursnoj dokumentaciji koju je koristio naručilac JP "Kovinski komunalac" Kovin, (Konkursna dokumentacija - Nabavka hardverske opreme, operativnog softvera, licenci i integrisanog informacionog sistema), broj javne nabavke II-020/1-16,  partija II iz septembra 2016. godine čiju konkursnu dokumentaciju prosleđujemo u prilogu ove poruke.

(Takođe u prilogu: Odluka o dodeli ugovora i Obaveštenje o zaključenom ugovoru naručioca JP Kovinski komunalac Kovin za predmetnu javnu nabavku)

Iz navedene odluke se jasno vidi ko su bili učesnici i kakav je rezultat tog konkursa.

Ovde moramo da napomenemo da smo mi i naši partneri odustali od tog konkursa upravo zbog previše detaljne i prezahtevne dokumentacije za bilo kog ponuđača, sem za nekog konkretnog.

Načelo obezbeđivanja konkurencije, član 10. Zakona o javnim nabavkama koji glasi:

"Naručilac je dužan da u postupku javne nabavke omogući što je moguće veću konkurenciju.

Naručilac ne može da ograniči konkurenciju, a posebno ne može onemogućavati bilo kojeg ponuđača da učestvuje u postupku javne nabavke neopravdanom upotrebom pregovaračkog postupka, niti korišćenjem diskriminatorskih uslova, **tehničkih specifikacija** i kriterijuma."

Smatramo da zahteve navedene u vašoj konkursnoj dokumentaciji može da ispuni upravo ponuđač kome je i JP Kovinski komunalac Kovin dodelio ugovor ili mu je bar data velika prednost, čime je rezultat ovog vašeg konkursa prilično predvidiv.

Smatramo da je korišćenjem takve "već viđene" konkursne dokumentacije u vašem postupku, čiji je rezultat poznat i prilično jasan, načelo obezbeđivanja konkurencije, ozbiljno povređeno ili bar dovedeno u pitanje.

Molimo vas za pojašnjenje zašto su zahtevi konkursne dokumentacije praktično kopirani iz konkursa čiji je rezultat poznat i prilično jasan?

Da li smatrate da ponavljanjem praktično identičnih zahteva jedan od potencijalnih ponuđača nije favorizovan?

Da li smatrate da time nije narušeno Načelo obezbeđivanja konkurencije, član 10. Zakona o javnim nabavkama?

Potencijalni odgovor: 26.01.2017

JKP Vodokanal Sombor, tokom pripreme dokumentacije za sprovođenje otvorenog postupka javne nabavke usluga - Izrada informacionog sistema preduzeća br. 02-37/46-2016-JP31 vodio se potrebom da pristigle ponude zadovolje što je više moguće realnih potreba preduzeća. Tim koji je pripremio specifikaciju funkcionalnosti integrisanog informacionog sistema, sačinjen od zaposlenih iz sektora i službi Preduzeća se potrudio da precizno definiše stvarne potrebe koje se zasnivaju na radnim procesima i poslovnim politikama Preduzeća.

Preduzeće u ovom trenutni koristi informacioni sistem koji je u momentu kada je pribavljen zadovoljavao ali sada više ne zadovoljava realne potrebe i to je upravo razlog pokretanja postupka nabavke boljeg, celovitijeg i funkcionalnijeg informacionog sistema. Novi poslovni zahtevi sa kojima se Preduzeće susreće nameću potrebu raspolaganja savremenim alatima i tehnologijama. Kako bi osigurali da će ponuđeni informacioni sistem biti bolji od postojećeg, kako bi osigurali da novi informacioni sistem zadovoljava stvarne potrebe preduzeća u narednim godinama, sačinjena je detaljna specifikacija funkcionalnosti. Informacioni sistem koji ne može da obezbedi funkcionalnosti navedene u specifikaciji nije dovoljno dobar da bi njime zamenili postojeći koji već ne obezbeđuje sve potrebne funkcionalnosti.

JKP Vodokanal Sombor se sprovođenjem otvorenog postupka javne nabavke usluga - Izrada informacionog sistema preduzeća br. 02-37/46-2016-JP31 trudi da zadovolji sopstvene realne potrebe. Svi potencijalni ponuđači sa svojim ponudama koje mogu da zadovolje realne potrebe Preduzeća definisane u specifikaciji funkcionalnosti su ravnopravni u postupku javne nabavke.

Sva vodovodna preduzeća se bave istom delatnošću i u realizaciji svojih osnovnih aktivnosti koriste slične ili iste alate, tehnologije, principe, metodologije, politike, zakonsku regulativu. Zbog toga se može očekivati i da imaju slične ili iste zahteve u postupcima nabavke istog sredstva. U konkretnom slučaju, sličnost sa nekim detaljima postupka nabavke koju je obavio JP "Kovinski komunalac" iz Kovina a pre njega i neka druga vodovodna preduzeća predstavlja samo primer implementacije dobre prakse.

Pripremljena specifikacija funkcionalnosti koje novi informacioni sistem treba da ispuni ničim ne ograničava konkurenciju a posebno ne sprečava bilo kog ponuđača da učestvuje u postupku javne nabavke. Zahtev da potencijalna ponuda treba da zadovolji realne potrebe Naručioca se ne može smatrati diskriminatorskim uslovom već zapravo opredmećuje i smisao i svrhu postupka javne nabavke.